Setu ar pezh 'neus komprenet Yves Jambrin eus Brasparzh. Aet e oa gant ar vugale e Milin Kerouat e Kommanna. Du-hont zo div veilh a labour gant an dour. Ur mirdi zo gant oustilhoù kozh. Ha krog Yves da gontañ e vuhez d'ar vugale ha da lar dezho  anvioù an oustilhoù e brezhoneg. Goût a oar ober sistr mat ivez ! E-giz kalz tud a oad gantañ e krog danevell buhez Yves e-mod-se : " Pa oan aet d'ar skol da c'hwec'h vloaz, ne ouien ket galleg ". Hag evel ma lavar Youenn e-unan, " 'veze ket kaozeet galleg ba'r gêr ha ni 'ouie lenn ha skrivañ mat ar galleg warlerc'h koulskoude ". Yves zo bet jañdarm (archer) a-hed e vuhez. Ne oa ket chomet e Brasparzh. " N'eo ket gouest an nen da vezañ jañdarm lec'h 'vez e dud. " Drouk eo bet pa oa archer ? " Ma vije bet un' all  ba ma flas 'vije bet gwashoc'h " lar-eñ. C'hoant 'noa chom ba Brasparzh ha bezañ labourerdouar met 'oa ket douar a-walc'h d'ar mare-se (e 1939 e oa bet ganet Yves). Beajet 'neus gant e labour neuze : Pariz, Djibouti hag e Breizh ivez. " Me blij din an avel hag ar glav " lar-eñ, marteze peogwir eo aet kuit eus e vro e-pad pell ! Kontant eo da welet bugale o komz brezhoneg, " ma'z int intereset da zeskiñ, an dra-se zo mat " emezañ. Laouen 'vez atav da gomz e yezh orin. Setu an emgavioù etre ar re gozh hag ar  re yaouank evit koulzad 2008-2009 " Klaskerien ha treizherien soñjoù " a vo leun a startijenn ha skoazellet gant Kuzul Departamant Penn-ar-Bed c'hoazh.